Kabeldief skok doodŉ Kabeldief het Woensdag doodgeskok by ŉ substasie in Kimberley in die Noord-Kaap terwyl hy glo koperkabels probeer steel het. Sers. Johannes Bosman, woordvoerder van die polisie, sê die ongeïdentifiseerde man, glo in sy 30’s, het by die Lerato Park-substasie by Roodepan doodgeskok. “Ons voorlopige ondersoek dui daarop dat die oorledene gepoog het om koperkabels te steel.” Die man se liggaam is deur munisipale werkers gevind tydens ŉ roetine-ondersoek by die substasie. Bosman sê die oorledene het die deurslot gebreek om toegang tot die substasie te kry en dat die voorval vermoedelik tussen 9:30 – 10:00 Woensdagoggend plaasgevind het.